Claus Hjort Frederiksen (V), 2010-01-27:
Jeg vil godt lige tage fat i det der med personalet.
Det er jo fuldstændig rigtigt, at et sundhedsfagligt personale er helt afgørende for, at sundhedsvæsenet kan levere gode resultater, og det er vigtigt, at vi har flittige og dygtige hænder med stor faglig ekspertise.
Derfor har vi jo også i regeringen været meget opmærksomme på netop ressourcerne i sygehusvæsenet, og det har været meget, meget højt prioriteret.
Siden regeringen kom til i 2001 og til 2008 er der kommet 9 pct. flere sygeplejersker og 27 pct. flere læger, og de allerseneste beskæftigelsestal tyder i øvrigt på, at antallet af sundhedsfagligt ansatte er steget med knap 2.500 personer fra første kvartal 2008 til andet kvartal 2009.
Så man kan jo ikke sige, at der sker nedskæringer på det her område, og derfor er det et forkert billede, fru Hæstorp Andersen tegner.
Når vi forhandler med regionerne, forhandler vi jo et samlet beløb til sygehusvæsenet, og så forhandler vi et særligt tilskud til medicin, fordi medicinpriserne stiger.
Det er de to ting, vi forhandler.
Vi sidder ikke og forhandler om de enkelte punkter, men der sker en helhedsvurdering, hvor de beregninger indgår.
Det er rigtigt, at ja, vi lægger meget, meget stor vægt på sygehusvæsenet, og glædeligvis kan vi jo også se i de forbrugerundersøgelser, der bliver lavet, at blandt folk, der bliver behandlet på sygehusene, er tilfredsheden meget, meget stor.
Samtidig kan vi jo også se, at vi resultatmæssigt bliver bedre og bedre, og det er i kraft af, at vi siden 2001 har tilført sundhedsvæsenet 16.000 mio. kr.
Regeringen har, som allerede nævnt, siden 2001 tilført sygehusvæsenet 16.000 mio. kr.
Jeg tror, at man for de flestes vedkommende vil opfatte det som et ret stort beløb.
I 2010, altså i år, er der 71 mia. kr. til sygehusvæsenet samlet set.
Regeringen har dermed på ansvarlig vis sikret regionernes økonomi og sygehusvæsenets mulighed for løbende forøgelse af både aktivitet og kapacitet til gavn for patienterne, men det er regionernes ansvar at omsætte tilførslerne til effektiv sygdomsbehandling.
I lyset af sundhedsvæsenets vægt i de offentlige budgetter og de betydelige tilførte ekstramidler er det afgørende, at regionerne respekterer og overholder de aftaler, som de indgår med regeringen.
Man skal vise ansvarlighed i prioriteringen, og man skal vise ansvarlighed i anvendelsen af ressourcerne både i forhold til det personalemæssige og de økonomiske ressourcer.
Et område som sygehusvæsenet med mange store sygehusenheder og mange ansatte stiller naturligvis store krav til økonomistyringen i regionerne og på de enkelte sygehuse.
Derfor er det også dejligt at se af Danske Regioners redegørelse, at man påtager sig det her ansvar, og at det problem, vi oplever i øjeblikket, er, at der på nogle konkrete sygehuse sker en tilpasning, som i enkelte tilfælde resulterer i afskedigelser.
Regionerne skriver dog i deres redegørelse, at det er forholdsvis små andele af de ansatte, som er berørt af tilpasningerne, og at der alle steder gøres et forsøg på at genplacere de berørte medarbejdere.
Jeg er meget enig i det princip.
Det er også et princip, jeg følger som finansminister.
Og jeg håber meget, at vi i de overenskomstforhandlinger, vi kan få med personaleorganisationerne, kan få løftet en større andel over til individuelle tillæg, som ydes i forhold til præstation og arbejdsindsats.
Der har vi jo gennem trepartsaftalerne afsat 6 mia. kr. for at sikre mere attraktive arbejdspladser, større kompetenceudvikling, bedre arbejdsmiljø og god ledelse, efteruddannelse, rekruttering samt fastholdelse.
Så også på den front sætter vi massivt ind.